Blaž Schemua (tudi "Blasius Schemua" ali "Blaž Žemva") se je rodil v družini častnika Blaža Žemve. Končal vojaško akademijo (Dunajsko Novo mesto 1874) in višjo vojaško šolo (Dunaj 1884), kjer je bil v letih 1893−1897 tudi predavatelj. Leta 1910 je bil v vojnem ministrstvu odgovoren za vsedržavno mobilizacijo. V letih 1911-1912 je bil načelnik v generalštabu avstro-ogrske vojske. Kot general slovenskega rodu je dosegel najvišji položaj v hierarhiji avstro-ogrske vojske. V začetku balkanskih vojn je bil imenovan za tajnega svetnika in komandanta 16. korpusa v Dubrovniku ter povišan v podmaršala, 1913 je napredoval v generala pehote. Kot komandant 2. korpusa je bil obdolžen za poraz leta 1914 v bitki pri Komarovu in prestavljen za komandanta obrambe Donave od Kremsa do Bratislave. Leta 1915 je bil na lastno željo upokojen.